Maia Sandu vine în România. Liderul de la Chișinău, întâlniri cu Klaus Iohannis și Marcel Ciolacu
- Nicolae Comănescu
- 4 martie 2024, 19:14
Maia Sandu, liderul Republicii Moldova, vine, marți în România, urmând să aibă întâlniri cu președintele Klaus Iohannis și premierul Marcel Ciolacu.
Maia Sandu, președintele din Republica Moldova, se va afla într-o vizită, în România, la București, în perioada 5-6 martie. Unde va discuta cooperarea bilaterală și va participa la Congresul Partidului Popular European. La data de 7 martie, șefa statului liderul de la Chișinău va merge la Paris, după cum a anunțat Președinția din țara vecină.
Maia Sandu, o nouă vizită în România
Conform agendei, în cadrul vizitei la București, președintele din Basarabia va avea întrevederi cu președinte Klaus Iohannis și prim-ministrul Marcel Ciolacu. De asemenea, Maia Sandu va discuta cu mai mulți cetățeni moldoveni ce sunt stabiliți în capitala României.
Șefa statului va participa și la congresul Partidului Popular European, unde va ține un discurs și va avea întrevederi cu mai mulți omologi. La eveniment vor participa peste 2.000 de delegaţi din peste 40 de ţări, printre care şefi de stat şi de guvern, preşedinţi de partide din partea PPE, dar şi comisarii europeni care fac parte din familia politică a popularilor europeni.
Înaintea vizitei de la București, Maia Sandu s-a întâlnit cu ambasadorul Extraordinar și Plenipotențiar al României la Chișinău, Cristian-Leon Țurcanu. Discuțiile bilaterale s-au axat pe proiectele transfrontaliere care vin să îmbunătățească nivelul de trai al cetățenilor de pe ambele maluri ale Prutului, aderarea Republicii Moldova la Uniunea Europeană și securitatea regională, conform rfi.fr.
Mesajul transmis de Nicolae Ciucă
Săptămâna trecut, Nicolae Ciucă, președintele PNL, s-a aflat în țara vecină.
"Pentru frații și surorile noastre de dincolo de Prut, Vreau să transmit astăzi, de la Chișinău, un mesaj puternic de solidaritate și sprijin în acest context de securitate deosebit de complicat.
Cetățenii Republicii Moldova știu deja că România le este cel mai de încredere partener. Noi, liberalii, am susținut și vom continua sprijinul nostru necondiționat pentru aceștia.
Gândurile mele se îndreaptă, de asemenea, către sutele de mii de cetățeni ai Republicii Moldova care trăiesc în România și care sunt îngrijorați pentru familiile lor de peste Prut. Vreau să știți că România prețuiește la fel de mult locurile în care v-ați născut.
Republica Moldova este astăzi pe drumul spre aderare la Uniunea Europeană. Este o țară independentă și suverană și e singura care trebuie și poate să își decidă soarta. Am credința că într-o zi, nu foarte departe, vom fi împreună în marea familie europeană", a transmis liderul liberal.